MEDDELELSE FRA KOMMISSIONEN TIL EUROPA-PARLAMENTET, DET EUROPÆISKE RÅD OG RÅDET



om 3. vurdering af anvendelsen af de midlertidige rejserestriktioner for ikkevæsentlige rejser til EU



I Indledning

Covid-19-pandemien har skabt en hidtil uset sundhedskrise i hele Den Europæiske Union. Beskyttelsen af folkesundheden er blevet en topprioritet for både EU og medlemsstaterne.

Samtlige medlemsstater har truffet foranstaltninger for at begrænse konsekvenserne af virusset. De trufne foranstaltninger var nødvendige for at beskytte vores borgeres sundhed og trivsel, men de havde samtidig alvorlige konsekvenser for den frie bevægelighed inden for EU og Schengenområdets funktion og integritet. De fleste medlemsstater og associerede Schengenlande indførte en midlertidig grænsekontrol ved de indre grænser og restriktioner, der begrænser den frie bevægelighed i hele EU.

Et fælles område baseret på fri bevægelighed og uden kontrol ved de indre grænser såsom Schengenområdet forudsætter en fælles og stringent koordineret politik for EU's ydre grænser, og den aktuelle pandemi nødvendiggør i endnu højere grad en konsekvent og fælles tilgang over for tredjelande med det hovedformål at beskytte den offentlige sundhed. Fra pandemiens begyndelse har Europa-Kommissionen gjort sit yderste for at sikre en ensartet indsats fra alle EU-medlemsstater og associerede Schengenlande.

Den 10. marts 2020 understregede Den Europæiske Unions stats- og regeringschefer behovet for en fælles europæisk tilgang med hensyn til covid-19. Den 16. marts 2020 vedtog Kommissionen en meddelelse med en henstilling om midlertidige restriktioner for ikkevæsentlige rejser fra tredjelande til EU+-området. Der blev fulgt op på denne meddelelse den 17. marts 2020 med aftalen om koordinerede foranstaltninger ved de ydre grænser på grundlag af henstillingen fra Kommissionen. Siden da har alle EU-medlemsstaterne (undtagen Irland) og de associerede Schengenlande (herefter "medlemsstaterne") truffet afgørelser på nationalt plan om at gennemføre rejserestriktioner.

Den 8. april 2020 og den 8. maj 2020 vedtog Kommissionen to opfølgende meddelelser. Kommissionen opfordrede i sin seneste meddelelse medlemsstaterne til at forlænge rejserestriktionerne indtil den 15. juni 2020.

De midlertidige rejserestriktioner gælder for alle ikkevæsentlige rejser fra tredjelande til EU+-området. For at begrænse konsekvenserne af disse restriktioner til det nødvendige minimum blev specifikke kategorier af rejsende med en væsentlig funktion eller et væsentligt behov dog fritaget i henstillingen.

Da den periode, i hvilken der henstilles til at opretholde rejserestriktioner ved de ydre grænser, udløber den 15. juni 2020, foreslås der i denne meddelelse en tilgang med henblik på en gradvis og koordineret udfasning af disse rejserestriktioner på grundlag af et sæt fælles principper og kriterier, der gør det muligt at udpege de tredjelande, for hvilke rejserestriktionerne for ikkevæsentlige rejser til EU+-området kan ophæves.

II Udvikling og vurdering af den aktuelle situation

Den 15. april 2020 fremlagde formanden for Europa-Kommissionen og formanden for Det Europæiske Råd en "fælles europæisk køreplan for ophævelse af covid-19-inddæmningsforanstaltningerne". I køreplanen fastsættes det, hvordan kontrollen ved de indre grænser bør ophæves gradvist og på en velkoordineret måde, før de midlertidige restriktioner ved de ydre grænser kan lempes i anden fase, og personer bosiddende uden for EU på ny kan foretage ikkevæsentlige rejser til EU.

I tråd med disse principper forelagde Kommissionen den 13. maj meddelelsen "Hen imod en faseinddelt og koordineret tilgang til genoprettelse af den frie bevægelighed og ophævelse af kontrollen ved de indre grænser" som led i en pakke af støtteforanstaltninger i relation til turisme og transport. Denne meddelelse indeholder en koordineret, afbalanceret og faseinddelt tilgang til at ophæve rejserestriktionerne og kontrollen ved de indre grænser. Derudover rettes blikket heri mod anden fase, i hvilken restriktioner for ikkevæsentlige rejser til EU via de ydre grænser ophæves. Selv om rækkefølgen var klar, kan de to processer følge stort set samme tilgang og kriterier for så vidt angår den epidemiologiske situation, inddæmningsforanstaltninger, herunder fysisk afstand, samt økonomiske og sociale hensyn.

På mødet den 5. juni 2020 drøftede indenrigsministrene reaktionen på covid-19-pandemien, og hvordan ophævelsen af de nye restriktioner skal forløbe. Der var udbredt enighed om, at selv om EU-medlemsstaterne og -institutionerne har arbejdet tæt sammen om at dæmme op for spredningen af virusset, har koordineringen fortsat afgørende betydning nu, hvor situationen er i bedring. Formandskabet noterede sig også, at de fleste medlemsstater vil ophæve kontrollen ved deres indre grænser og de dermed forbundne rejserestriktioner senest den 15. juni, og andre vil følge efter ved månedens udgang. Ministrene drøftede også, hvor længe EU's rejserestriktioner med hensyn til tredjelandsstatsborgeres indrejse bør opretholdes, og hvilke kriterier og foranstaltninger der kan anvendes, når ophævelsen af restriktionerne påbegyndes. Der var enighed om, at der er behov for en fælles tilgang til den gradvise ophævelse af restriktionerne for ikkevæsentlige rejser til EU på grundlag af klare kriterier, og Kommissionen opfordres til at foreslå et forløb, hvormed restriktionerne ved de ydre grænser kan ophæves på en koordineret måde.

Den epidemiologiske situation udvikler sig fortsat i gunstig retning i EU+-området. I de seneste 14 dage rapporterede EU+-området med undtagelse af enkelte regioner færre end 100 nye smittetilfælde pr. 100 000 indbyggere. I tråd med meddelelsen af 13. maj og henstillingerne heri kan alle medlemsstater nu siges i det mindste at have påbegyndt fase 1 i meddelelsen (dvs. de er begyndt delvist at ophæve rejserestriktionerne og kontrollen ved de indre grænser).

Adskillige medlemsstater har allerede ophævet kontrollen ved de indre grænser og restriktionerne for den frie bevægelighed inden for EU, herunder krav om karantæne efter sådanne rejseaktiviteter, og andre planlægger at gøre dette pr. 15. juni 2020. Kommissionen opfordrer kraftigt de resterende medlemsstater til at afslutte proceduren med at ophæve kontrollen ved de indre grænser og restriktionerne for den frie bevægelighed inden for EU senest den 15. juni 2020.